Shërbime të kujdesit për personat me aftësi të kufizuara

Kjo paketë ofron informacion të detajuar për personat të cilët kanë në familje dhe/ose kujdestari një person me aftësi të kufizuar intelektuale, mbi procedurat që duhet të ndiqen për marrjen e statusit të paaftësisë nga Komisioni Mjekësor i Caktimit të Aftësisë për Punë (KMCAP), përftimin e ndihmës ekonomike, si dhe kriteret për përfitimin e shërbimeve të kujdesit shoqëror komunitar dhe rezidencial. Gjithashtu, janë identifikuar institucionet përgjegjëse qendrore dhe vendore, të cilat ofrojnë shërbime për këtë kategori.

1. Shërbimet para shoqërore janë shërbime komunitare, të cilat ofrohen nga strukturat e posaçme të shërbimeve shoqërore në kuptim të ligjit Nr. 121, datë 24.11.2016 “Për shërbimet e kujdesit shoqëror në Republikën e Shqipërisë”.
2. Shërbimet në familje janë shërbimet e kujdesit shoqëror që ofrohen për persona me aftësi të kufizuara, të cilët e kanë të pamundur të marrin shërbime ditore komunitare apo rezidenciale, të kujdesen për veten, si dhe nuk mund të ndihmohen nga familjarët apo kujdestari/ndihmësi personal. Këto shërbime përfshijnë:
   * shërbime rehabilitimi, zhvillimi, këshillim psikologjik e ligjor sipas rastit;
   * shpërndarjen e ushqimeve të gatshme në shtëpi;
   * dhënien e medikamenteve sipas recetës së mjekut apo shërbime të tjera të kujdesit të shëndetit;
   * mbajtjen e higjienës personale;
   * përmbushjen e nevojave të tjera të përditshme, sipas vlerësimit, rast pas rasti.
3. Shërbimi multifunksional përfshin një shumëllojshmëri shërbimesh multidisiplinare të specializuara, si:
   * shërbime për rehabilitimin fizik dhe psikosocial;
   * këshillime ligjore falas, këshillim për prindërimin, punësimin, edukimin shëndetësor, arsimim, argëtim;
   * fuqizimin e individit/familjes;
   * çdo shërbim tjetër të nevojshëm të identifikuar nga njësitë e vetëqeverisjes vendore.
4. Qendrat ditore ofrojnë shërbim gjysmë ditor ose të plotë ditor, të cilat mund të përdoren një ose disa ditë në javë dhe sigurojnë shërbime specifike për personat me aftësi të kufizuara, si: terapi zhvillimi, fizioterapi, logopedi, ortofoni, terapi okupacionale, mbështetje psikologjike, përkujdesje fizike dhe ushqim për qëndrimin ditor.
5. Shërbimi i emergjencës 72 orë u ofrohet individëve që kanë nevojë për asistencë të menjëhershme për shkak të një situate që u kërcënon jetën dhe shëndetin, duke i siguruar akomodim të menjëhershëm, ushqim dhe mjedis të mbrojtur.
6. Shërbimi i strehimit organizohet në formën e një strukture banimi të veçantë dhe siguron mbështetje për jetesë brenda dhe jashtë ambientit të banimit, terapi rehabilituese, këshillim dhe mbështetje për integrim në tregun e punës për personat me aftësi të kufizuara.
7. Shërbime rezidenciale janë shërbimet që ofrohen në qendrat rezidenciale dhe që sigurojnë përmirësimin e statusit dhe të cilësisë së jetës së individëve me aftësi të kufizuara, deri në 21 vjeç, ku përfshihen:
8. Shërbime në qendrat e zhvillimit, si:
   * terapi intensive psikosociale për aftësimin mendor dhe rehabilitimin social, me qëllim integrimin në komunitet;
   * shërbim psikomotor për aftësimin dhe përmirësimin e parametrave psikologjikë dhe të motorikës fine e globale;
   * aftësim i parametrave fizikë;
   * shërbime specifike ortofonie për aftësimin e individëve me çrregullime të spektrit autik apo të aftësisë për të komunikuar;
   * shërbime riaftësimi për punë;
   * terapi zhvillimi.
9. Strehim afatgjatë, i cili i sigurohet individit që ka nevojë për kujdes të vazhdueshëm, me qëllim përmbushjen e nevojave themelore;
10. Shërbim në strehëza, që u siguron përfituesve shërbim specifik, strehimin, sigurinë fizike, ushqimin, kujdesin shëndetësor, rehabilitimin psikosocial, terapinë fizike, aktivitete profesionale, edukimin, në varësi të nevojave të identifikuara dhe të zgjedhura nga përfituesit.
11. Shërbime të specializuara janë shërbimet që ofrohen në nivel kombëtar, rajonal apo bashkie nga profesionistë të specializuar në fusha të caktuara dhe përfshijnë shërbime për fëmijë:
    * me çrregullime pervazive (efekt fizik i padëshiruar) të zhvillimit;
    * me prapambetje mendore;
    * me çrregullime në komunikim;
    * në nevojë për aftësim fizik.